CMO เด้งแรง 16% ลุ้นคว้างานใหม่ 450 ลบ. ดันรายได้ปีนี้ทะลุ 2 พันลบ.
CMO เด้งแรง 16% ลุ้นไตรมาส 2-3 คว้างานใหม่ 450 ลบ. ลุยอีเวนต์-บันเทิง เจาะกลุ่มGen Z ดันรายได้ปีนี้ทะลุ 2 พันลบ.
CMO เด้งแรง 16% ลุ้นไตรมาส 2-3 คว้างาน 450 ลบ. ลุยอีเวนต์-บันเทิง เจาะกลุ่มGen Z ดันรายได้ปีนี้ทะลุ 2 พันลบ.
28 เม.ย. 2565

ผู้สื่อข่าวรายงานว่าวันนี้ (28 เม.ย. 2565) ราคาหุ้นบริษัท ซีเอ็มโอ จำกัด (มหาชน) หรือ CMO ณ เวลา 14:53 น. อยู่ที่ระดับ 9.30 บาท เพิ่มขึ้น 1.30 บาท หรือ 16.25% โดยทำจุดสูงสุดที่ 9.85 บาท และทำจุดต่ำสุดที่ 8.00 บาท ด้วยมูลค่าการซื้อขาย 116.44 ล้านบาท

โดยก่อนหน้านี้นายอริยะ พนมยงค์ ประธานเจ้าหน้าที่บริหารร่วม CMO เปิดเผยว่า ในช่วงไตรมาส 2/2565 และไตรมาส 3/2565 บริษัทฯ มีแผนงานที่จะจัดงานทั้งในส่วนของ Event และ Entertainment อย่างต่อเนื่อง โดยจะมีการจัดงานทางด้าน International Performance Marketing ภายใต้แบรนด์ที่ชื่อว่า Hook ในเดือนมิถุนายน นอกจากนี้ ในเดือนกรกฎาคมจะมีการจัดงานที่เรียกว่าเป็น Festival Finance สำหรับกลุ่มเป้าหมายที่เป็น Gen Z โดยเฉพาะภายใต้แบรนด์ที่ชื่อว่า Finz ซึ่งถือเป็นปรากฏการณ์ใหม่ของงาน Festival ในปัจจุบัน
ทั้งนี้ในช่วงไตรมาส 2/2565 ทางบริษัทฯ มีแผนงานที่จะนำ Experience Event ในหลายรูปแบบเข้ามาเปิดตลาด และสร้างความแปลกให้กับวงการ ถือเป็นการเปิดแนวรุกอย่างชัดเจนหลังสถานการณ์โควิด-19 ที่ประเทศไทยต้องเผชิญกับปัญหาต่างๆ มานานถึง 2 ปี ซึ่งคาดว่าหลังจากนี้กลุ่มเป้าหมายของบริษัทฯ จะเห็นรูปแบบ Experience ใหม่ๆ ของ CMO อย่างแน่นอน
นอกจากนี้บริษัทฯ ยังมีแผนงานจะจัดงาน Entertainment ทางด้าน Concert จากศิลปินดังฝั่งเกาหลีอีก 5 Concert ตั้งแต่ช่วงเดือนสิงหาคม – ตุลาคม ซึ่งคาดว่าจะได้รับความสนใจจากแฟนเพลงชาวไทยเป็นอย่างดี หลังจากที่ห่างหายไปนานกับ Live Concert เต็มรูปแบบอย่างแท้จริง สำหรับโครงการและงานที่ CMO กำลังจะทำในช่วงไตรมาสที่ 2-3 นี้ คาดว่าจะมีมูลค่างานรวมราว 450 ล้านบาท หรือเติบโตเพิ่มขึ้น 20-30% จากงาน Event, Equipment และ Entertainment ของบริษัทฯ อย่างไรก็ดีบริษัทฯ มั่นใจปีนี้จะมีรายได้กว่า 2 พันล้านบาท